Povzetek revizijskega poročila
Pravilnost dela poslovanja Občine Mozirje

Računsko sodišče je revidiralo pravilnost poslovanja **Občine Mozirje v letu 2019** **v delu, ki se nanaša na pripravo proračuna in zaključnega računa proračuna ter izvrševanje proračuna, javna naročila pri investicijskih odhodkih, tekoče transfere nepridobitnim organizacijam in ustanovam ter zadolževanje.** Cilj revizije je bil izrek mnenja o pravilnosti poslovanja Občine Mozirje v letu 2019 v delu, ki se nanaša na pripravo proračuna in zaključnega računa proračuna ter izvrševanje proračuna, javna naročila pri investicijskih odhodkih, tekoče transfere nepridobitnim organizacijam in ustanovam ter zadolževanje.

Računsko sodišče je o pravilnosti dela poslovanja Občine Mozirje v letu 2019 izreklo **negativno mnenje,** ker občina ni poslovala v skladu s predpisi in pogodbenimi določili v naslednjih primerih:

* v splošnem in posebnem delu proračuna za leto 2019 ni prikazala realizacije prejemkov in izdatkov za leto 2017 ter ocene realizacije prejemkov in izdatkov za leto 2018; izplačala je več sredstev, kot je imela načrtovano na proračunskih postavkah; obrazložitve proračuna za leto 2019 in obrazložitev splošnega dela zaključnega računa proračuna občine za leto 2019 niso popolne; v okviru obrazložitve posebnega dela zaključnega računa proračuna občine za leto 2019 ni pripravila poslovnega poročila s poročilom o doseženih ciljih in rezultatih;
* v proračunu za leto 2019 je zagotovila za 119.970 EUR premalo sredstev za prevzete obveznosti preteklega leta; v načrtu razvojnih programov ni načrtovala sredstev za izvedbo investicije v znesku 48.117 EUR; oddala je javno naročilo za investicijo, za katero v veljavnem načrtu razvojnih programov ni imela zagotovljenih dovolj sredstev; z izdajo naročilnic je prevzela za 45.926 EUR več obveznosti, kot je imela za ta namen zagotovljenih sredstev v proračunu ob prevzemu obveznosti, in izplačala za 91.349 EUR več sredstev, kot je imela za ta namen zagotovljenih sredstev v proračunu ob plačilu obveznosti; prevzela in plačala je obveznosti v skupnem znesku 33.475 EUR za dela, ki niso bila naročena z naročilnicami;
* v 2 primerih je z izvedbo več postopkov javnega naročanja vrednost javnega naročila razdelila in se izognila postopku javnega naročanja; v 4 primerih pred uvrstitvijo projekta v načrt razvojnih programov ni pripravila dokumenta identifikacije investicijskega projekta oziroma poenostavljene investicijske dokumentacije; v 3 primerih je aneks za dodatna dela sklenila po zaključku del; na portal javnih naročil ni poslala v objavo obvestila o spremembi pogodbe o izvedbi javnega naročila v času njegove veljavnosti;
* pri plačilu obveznosti iz proračuna ni upoštevala zakonskih plačilnih rokov; prejela je menice z menično izjavo za dobro izvedbo pogodbenih obveznosti s prekratkim rokom veljavnosti;
* v 8 primerih je izdala naročilnico izvajalcu za izvedbo del, ne da bi v naročilnico vključila protikorupcijsko klavzulo; v 5 primerih pred izdajo naročilnice od ponudnika ni pridobila izjave oziroma podatkov o udeležbi fizičnih in pravnih oseb v lastništvu ponudnika;
* ni sprejela odloka, v katerem bi podrobneje določila sofinanciranje programov športa; z javnim razpisom na področju športa je dodelila in izplačala sredstva v znesku 6.001 EUR za namen, ki po letnem programu športa za leto 2019 ni bil predmet sofinanciranja; ni sprejela sklepa o začetku postopka javnega razpisa na področju športa in sklepa o začetku postopka za izbiro kulturnih programov in projektov; v javnem razpisu na področju športa je uporabila neustrezna merila; objava javnega razpisa na področju športa in objava javnega razpisa na področju kulture nista vsebovali vseh predpisanih sestavin; 6 izvajalcem športnih programov je poleg sredstev, dodeljenih na podlagi javnega razpisa na področju športa, dodelila in izplačala sredstva v skupnem znesku 2.250 EUR, ne da bi prej izvedla javni razpis;
* 5 izvajalcem kulturnih programov in 16 prejemnikom na področju humanitarnih in invalidskih organizacij ter na drugih področjih je dodelila in izplačala sredstva v skupnem znesku 19.261 EUR, ne da bi prej izvedla javni razpis oziroma javni poziv;
* 4 izvajalcem kulturnih programov in 16 prejemnikom na področju humanitarnih in invalidskih organizacij ter na drugih področjih je dodelila sredstva v skupnem znesku 5.261 EUR, ne da bi prej sklenila pogodbe o dodelitvi sredstev;
* na svetovni splet ni posredovala vseh dokumentov iz javnega razpisa na področju športa, javnega razpisa na področju kulture ter javnega razpisa na področju humanitarnih in invalidskih organizacij;
* zadolžitve iz finančnega najema ni načrtovala v odloku o proračunu občine in pred sklenitvijo pogodbe o finančnem najemu v znesku 19.905 EUR ni pridobila soglasja Ministrstva za finance;
* ni v celoti izvajala nadzora nad zadolževanjem pravnih oseb javnega sektorja na ravni občine; v odloku o proračunu občine za leto 2019 ni določila obsega zadolževanja pravnih oseb javnega sektorja na ravni občine; Ministrstvu za finance ni poročala o vseh pravnih poslih, ki po vsebini pomenijo zadolžitev občine; od 2 javnih zavodov, katerih soustanoviteljica je, do 15. 1. 2020 ni pridobila podatkov o stanju njihove zadolženosti na dan 31. 12. 2019.

Računsko sodišče je Občini Mozirje podalo **priporočila** za izboljšanje poslovanja, ni pa zahtevalo predložitve odzivnega poročila, saj je občina med revizijskim postopkom, kjer je bilo mogoče, sprejela ustrezne popravljalne ukrepe za odpravo razkritih nepravilnosti oziroma ukrepe, ki bodo zmanjšali možnost nastajanja istovrstnih nepravilnosti v prihodnje.

Ljubljana, 23. decembra 2021